Sander Aae Skotheim

Sander Aae Skotheim (født 31. mai 2002) er en norsk friidrettsutøver som representerer IK Tjalve. Tidligere representerte han IL Koll. 

Skotheim er mangekjemper, og vant gull i tikamp i European Youth Olympic Summer Festival i Baku i 2019 og sølv i U20-EM i friidrett 2021. Han har norsk rekord i sjukamp innendørs for menn senior, og aldersrekord i tikamp for gutter 16, 17 og 18 år. De beste enkeltresultatene har han i hoppøvelsene. Han har vunnet tre senior-NM-gull i høyde (2019, 2020 og 2022), étt i 110m hekk (2022), 1000m stafett (IK Tjalve, 2022), to NM-bronser i tresteg (2019 og 2020) og étt i lengde (2022).

Hovedtrener for Skotheim siden høsten 2020 er den tidligere friidrettsutøveren Eirik Røe. I tillegg har Skotheim trenerstøtte fra Thomas Rosvold i kule og diskos, Andreas Thorkildsen i spydkast og Yoann Rouzières i stavsprang.

Idrettskarriere

Sesongen 2017 
Skotheim deltok i Ungdomsmesterskapet innendørs 2017, og fikk der gull i høyde og bronse i lengde og på 60 meter hekk. Han vant ungdomsklassen under NM i mangekamp innendørs 2017. Under NM i mangekamp 2017 vant han nikamp i G15-klassen. Under Ungdomsmesterskapet i friidrett 2017 fikk han gull i tresteg og høyde, sølv i lengde og bronse på 100 meter hekk.

Sesongen 2018 
Under NM i mangekamp innendørs 2018 vant han G16-klassen. Han deltok også i G16-klassen under UM innendørs 2018, og fikk der gull på 60 meter hekk, lengde og høyde, og han fikk bronse i kule. 

I mai deltok han i NM i mangekamp 2018, og fikk der sølv i tikamp i G17-klassen. Han deltok i Nordisk juniormesterskap i mangekamp 2018, og fikk der bronse i tikamp i U18-klassen. Under Världsungdomsspelen 2018 vant han høyde og fikk sølv i lengde, i G16-klassen. U18-EM i friidrett 2018 ble arrangert i Győr i Ungarn i juli, og Skotheim kom der på 15.-plass i tikamp med 6921 poeng. I august deltok han i Junior-NM i friidrett 2018, og fikk der bronse i lengde i U20-klassen, og under Ungdomsmesterskapet i friidrett 2018 fikk han gull i spyd og 300 meter hekk, og sølv i kule og 100 meter hekk, i G16-klassen.

Sesongen 2019 
Skotheim vant sjukamp i G17-klassen under NM i mangekamp innendørs 2019. Under UM innendørs 2019 vant han 60 meter hekk, tresteg, lengde og høyde, og fikk bronse i kule, i G17-klassen.  

Utendørs vant han tikamp i G17-klassen under NM i mangekamp 2019, og han vant tikamp i U18-klassen under Nordisk juniormesterskap i mangekamp 2019. Han vant lengde i G17-klassen under Världsungdomsspelen 2019. Han ble tatt ut til å delta i Sommer-EYOF 2019, og vant der tikampen med 7761 poeng, som var ny mesterskapsrekord for European Youth Olympic Summer Festival. Han vant høyde under NM i friidrett 2019, med ny personlig rekord på 2,08 meter, og vant med det sin første seniortittel i friidrett. Han fikk ingen medaljer under Nordisk juniormesterskap i friidrett 2019 (Nordic U20 match), men kom der på sjetteplass i høyde og åttendeplass i spyd.

Under Junior-NM i friidrett 2019 deltok han i U20-klassen, og fikk der sølv i høyde og på 110 meter hekk, og han fikk bronse i lengde. Under Ungdomsmesterskapet i friidrett 2019 vant han 110 meter hekk og lengde, og han fikk sølv i kule, diskos, tresteg og på 300 meter hekk.

Sesongen 2020 
Under NM i mangekamp innendørs 2020 fikk han sølv i sjukamp i klassen Junior G18/19 (U20) med 5699 poeng. Han deltok i NM i friidrett innendørs 2020, og fikk der bronse i tresteg, og han kom på femteplass i høyde. 

Han deltok i Oslo Combined Events i juni, og deltok i sin første tikamp med juniorøvelser. Han satte personlige rekorder underveis på 100 meter (11,43), 1500 meter (4:35,60), stav (4,65) og spyd (56,42), og fikk 7839 poeng. Denne poengsummen plasserte ham på 25.-plass i U20-klassen i Europa noen sinne.

I august deltok han i NM i mangekamp 2020, og vant der tikamp i juniorklassen med 7651 poeng. Under Junior-NM i friidrett 2020 vant han høyde og kule, og han fikk sølv i lengde og på 110 meter hekk og bronse i stav og diskos. Han vant høyde under NM i friidrett 2020, med 2,08 meter og forsvarte med det senior-NM-gullet sitt fra 2019. Han fikk også bronse i tresteg, og kom på fjerdeplass i lengde.

Sesongen 2021 
Skotheim deltok i juniorklassen under NM i mangekamp innendørs 2021. Der vant han sjukampen, med 6015 poeng, dette var den nest beste sjukampen av en U20-utøver noen sinne. Han slo U20-verdensrekorden som Eusebio Cáceres satte i 2010, denne stod til Jente Hauttekeete slo denne rekorden én uke tidligere, med 6062 poeng. I juli fikk han sølv i tikamp under U20-EM i friidrett 2021. 

Utendørs deltok han i Junior-NM i mangekamp 2021, og kom der på andreplass bak Abraham Sandvin Vogelsang. Han representerte Norge under Lag-EM i friidrett 2021, der Norge deltok i 1. divisjon (First League), og han kom der på 12.-plass i høydehopp og stavsprang. I juli deltok han i U20-EM i friidrett 2021, og fikk der sølv bak Jente Hauttekeete med 8012 poeng. Dette var ny personlig rekord for ham, i U20-tikamp. Under Junior-NM i friidrett 2021 fikk han tre medaljer i U20-klassen; han vant lengdehopp og fikk sølv i kulestøt, og han deltok på Tjalves lag som fikk sølv på 1000 meter stafett.

Sesongen 2022 
Skotheim vant NM i sjukamp innendørs 2022 med ny norsk rekord, 5965 poeng. Han deltok også i NM i friidrett innendørs 2022, med gull i høydehopp, sølv i tresteg og bronse i lengdehopp.

Nordisk mesterskap i friidrett innendørs 2022 ble arrangert i Uppsala i Sverige, og Skotheim ble der nummer tre i høydehopp, med ny personlig rekord på 2,14 meter, og han kom på tredjeplass i tresteg, med ny personlig rekord på 15,84 meter. På 60 meter hekk ble han nummer sju. 

Sesongens utendørsdebut var seniordebut i mangekamp, 30. april og 1. mai under Multistars i Grosseto i Italia sammen med Markus Rooth. De slo begge Martin Roes norske rekord i tikamp fra 2018 som var på 8228 poeng. Markus Rooth vant Multistars 2022 med 8307 poeng foran Skotheim med 8298 poeng.

Skotheim vant NM-gullet i tikamp med 8126 poeng den 21. og 22. mai på Børstad idrettspark (Hamar) og ble med ny mesterskapsrekord første nordmann over 8000 poeng på norsk jord. Under NM i friidrett 2022 i Stjørdal 24.-26. juni 2022 vant han to gull i enkeltøvelsene 110m hekk (14,52 s) og høyde (2,08 m) og gull med stafettlaget for Tjalve, samt bronse i lengde (7,67 m).

Under VM i friidrett 2022 i Eugene, Oregon, USA i juli 2022 kom han på 15. plass med 8062 poeng og under EM i friidrett 2022 i München, Tyskland i august 2022 kom han på 7. plass med 8211 poeng.

Sesongen 2023 
Skotheim vant sølvmedalje i EM i friidrett innendørs 2023 i Istanbul (Tyrkia) og satte ny norsk og nordisk innendørs sjukamp-rekord med 6318 poeng. Han satte igjen ny norsk rekord med 8590 poeng i tikamp under Hypomeeting Götzis i mai, med ny personlig bestenotering på 100 meter, 400 meter, 110 meter hekk og 1500 meter.

Medaljer i norske mesterskap

Referanser

Eksterne lenker 
 
  Sander Aae Skotheim – Norges Friidrettsforbund

Norgesmestere i friidrett
Norske mangekjempere
Norske lengdehoppere
Norske tresteghoppere
Juniornorgesmestere i friidrett
Deltakere for Norge under VM i friidrett 2022
Deltakere for Norge under EM i friidrett 2022
Deltakere for Norge under EM i friidrett innendørs 2023
Deltakere for Norge under VM i friidrett 2023